KIRJALLINEN KYSYMYS E-3663/02

esittäjä(t): Marie Isler Béguin (Verts/ALE) komissiolle

(18. joulukuuta 2002)

Aihe: Maailman terveysjärjestön ja Kansainvälisen atomienergiajärjestön toisiinsa sitovan sopimuksen WHA 12.40 muuttaminen

Maailman terveysjärjestö (WHO) kytketään 28. toukokuuta 1959 annetussa kahdennentoista maailman terveyskokouksen päätöslauselmassa WHA 12.40 Kansainväliseen

atomienergiajärjestöön (IAEA) sopimuksella. Sopimuksessa IAEA:n alaan kuuluviksi katsotut WHO:n toimet tai ohjelmat alistetaan IAEA:n valvontaan ja päätösvaltaan sekä asetetaan näiden toimia ja ohjelmia koskevan menettelyn ja niiden jatkamisen ehdoksi konsensusneuvottelut (1 artiklan 3 kohta).

Samassa artiklassa vahvistetaan IAEA:n selvä ja puolueellinen vaatimus, jonka mukaan sen pääasiallinen tehtävä on kannustaa, tukea ja koordinoida kaikkialla maailmassa atomienergian tutkimusta ja kehitystä ja sen käyttöä rauhanomaisiin tarkoituksiin. Kesäkuussa 1946 ratifioidussa ja 7. huhtikuuta 1948 voimaan tulleessa WHO:n perussäännössä sopimusvaltiot vahvistivat Yhdistyneiden Kansakuntien peruskirjan mukaisesti turvallisuusperiaatteekseen, että valistunut mielipide ja yleisön aktiivinen myötävaikutus ovat erittäin tärkeitä kansojen terveyden kohottamisessa ja että hallitukset ovat vastuussa kansojensa terveydestä. Atomienergian käytön mielenterveyskysymyksiä käsittelevä tutkimusryhmä suositti puolestaan WHO:lle 1958 antamassaan raportissa, että tyydyttävin ratkaisu atomienergian rauhanomaiseen käyttöön tulevaisuudessa olisi sellaisen uuden sukupolven syntyminen, joka olisi oppinut tyytymään tietämättömyyteen ja epävarmuuteen.

Eikö komissio ole huolissaan tästä kahden kansainvälisen järjestön ilmeisestä salaisesta liitosta, jossa ydinvoimamyönteinen IAEA sensuroi WHO:n raportit?

Eivätkö nämä WHO:n toteen näytettyjen sitoumusten aiheuttamat haitat ja esteet aiheuta komissiossa levottomuutta mitä tulee Euroopan unionin tutkimusten selkeyteen ja todenperäisyyteen ydinenergia-alan ohjelmien ja toimien valmisteluissa ja ydinenergian aiheuttamien sairauksien (jotka juontavat köyhdytetyn uraanin käytöstä Irakissa ja Jugoslavian liittotasavallassa tai Tshernobylin seurauksista Itä-Euroopassa) alalla?

WHO:n avoimuus ja riippumattomuus ovat vesittyneet. Tätä vahvistavat kymmenen vuotta, jotka ehtivät vierähtää, ennen kuin järjestö järjesti Tshernobylin draamaa käsittelevän konferenssin, ja se, että pöytäkirjoja ei ole julkaistu. Eikö komission pitäisi näin ollen ilmiantaa tämän sopimuksen tiettyjen lausekkeiden aikaansaama salainen liitto?

Aikooko komissio vaatia näiden kahden kansainvälisen järjestön kahdenvälisen vuoropuhelun yhteydessä sopimuksen WHA 12.40 (1 artiklan kolmas kohta: vastavuoroinen tiedottaminen) muuttamista 13 artiklan mukaisesti?

Loyola de Palacion komission puolesta antama vastaus

(4. helmikuuta 2003)

Kansainvälisen atomienergiajärjestön (IAEA:n) ja Maailman terveysjärjestön (WHO:n) välinen sopimus on aikaisempien WHO:n ja Yhdistyneiden Kansakuntien ja muiden kansainvälisten järjestöjen välisten sopimusten mallin mukainen. Sopimuksilla vahvistetaan yleiset säännöt sopimuspuolten yhteistyön aloittamisesta ja kehittämisestä sopimuspuolten ohjelmien ja painopisteiden mukaisesti asettamatta kuitenkaan yksityiskohtaisia velvoitteita. On esimerkiksi tavallista, että järjestöt sopivat kuulevansa toisiaan kysymyksissä, jotka liittyvät yhteiseen etuun tai jotka ovat muuten erittäin tärkeitä jommallekummalle osapuolelle. Kuten sopimuksen 1 artiklassa mainitaan, sitoumus ei kuitenkaan millään tavalla tarkoita, että toinen järjestöistä alistettaisiin toisen määräysvaltaan siten, että järjestöjen riippumattomuus ja mandaatissa asetetut vastuutehtävät vaarantuisivat.

Kansainvälisen atomienergiajärjestön ja Maailman terveysjärjestön välisen sopimuksen tulkinnasta 23. helmikuuta 2001 annetun julkilausuman WHO/06 mukaan vuoden 1959 sopimus IAEA:n ja WHO:n välillä ei vaikuta mitenkään WHO:n mandaatissa asetettujen vastuutehtävien suorittamiseen puolueettomalla ja riippumattomalla tavalla eikä aseta WHO:ta IAEA:n määräysvaltaan.